b'\n_START_ARTICLE_\nS\xc3\xb8ren Glud (biskop)\n_START_PARAGRAPH_\nS\xc3\xb8ren S\xc3\xb8rensen Glud (30. maj 1621 i Glud, Bjerre Herred\xe2\x80\x9325. februar 1693, begravet i Viborg Domkirke) var biskop over Viborg Stift fra 1673 og til sin d\xc3\xb8d i 1693.\n_START_SECTION_\nPr\xc3\xa6st og biskop\n_START_PARAGRAPH_\nS\xc3\xb8ren Glud blev student i 1642. I 1648 blev han pr\xc3\xa6st i H\xc3\xb8je T\xc3\xa5strup, og han blev gift med Kirsten Clausdatter F\xc3\xb8rd (d\xc3\xb8d 1660), der var enke efter H\xc3\xb8je T\xc3\xa5strups tidligere pr\xc3\xa6st Laurits Villumsen (d\xc3\xb8d 1648)._NEWLINE_Efter Kirsten F\xc3\xb8rds d\xc3\xb8d blev S\xc3\xb8ren Glud gift med Ida Kirstine Moth, der var s\xc3\xb8ster til Sophie Amalie Moth (Christian 5.s elskerinde)._NEWLINE_I kraft af hustruens forbindelser til hoffet blev den ukendte pr\xc3\xa6st udn\xc3\xa6vnt til biskop over Viborg Stift i 1673._NEWLINE_I Viborg fik S\xc3\xb8ren Glud en en del bryderier med satirikeren Jacob Worm (en steds\xc3\xb8n af salmedigeren Thomas Kingo). Worm var pr\xc3\xa6st ved Gr\xc3\xa5br\xc3\xb8dre Kirke i Viborg. Efterh\xc3\xa5nden rettede Worm i stigende grad kritik mod de ledende embedsm\xc3\xa6nd og den enev\xc3\xa6ldige konge. Det gik galt, da Worm (med rette) anklagede Christian 5. for \xc3\xa6gteskabsbrud med \xe2\x80\x9dhoren\xe2\x80\x9d, Sophie Amalie Moth. Ved en retssag i K\xc3\xb8benhavn blev Jacob Worm d\xc3\xb8mt til d\xc3\xb8den, men straffen blev nedsat til livsvarig forvisning til kolonien Trankebar i Indien._NEWLINE_S\xc3\xb8ren Glud deltog i udarbejdelse af flere love. Han var med til at revidere bog 2 i Danske Lov (om religionen og gejstligheden), og han var med til at lave love om de reformertes retsstilling i Danmark (K\xc3\xb8benhavn, Fredericia, Frederiksstad og Gl\xc3\xbcckstadt)._NEWLINE_I 1691 var S\xc3\xb8ren Glud (sammen med provst S\xc3\xb8ren Knudsen Sevel og stiftamtmand Mogens Skeel til Stamhuset Fusing\xc3\xb8) medlem af den domstol, der d\xc3\xb8mte i skilsmissesagen mellem Marie Grubbe og hendes anden mand (Palle Dyre).'